b'\n_START_ARTICLE_\nOkahao\n_START_SECTION_\nMartti Rautasen ensimm\xc3\xa4inen vierailu Ongandjeraan\n_START_PARAGRAPH_\nSuomalaisten l\xc3\xa4hetyssaarnaajien saavuttua Ambomaan Omandongolle, Ondongan heimon alueelle 9.7.1870 he ryhtyiv\xc3\xa4t v\xc3\xa4litt\xc3\xb6m\xc3\xa4sti toimenpiteisiin l\xc3\xa4hetysty\xc3\xb6n aloittamiseksi my\xc3\xb6s kahdessa muussa heimossa, Uukwambissa ja Ongandjerassa. Jo 13.7., siis nelj\xc3\xa4 p\xc3\xa4iv\xc3\xa4\xc3\xa4 Omandongolle saapumisen j\xc3\xa4lkeen, Pietari Kurvinen, Martti Rautanen, Karl August Weikkolin ja Antti Piirainen, l\xc3\xa4htiv\xc3\xa4t Uukwambin kuninkaan Nayuman hoviin, minne he saapuivat 16.7. Viel\xc3\xa4 saman kuun aikana Rautanen matkusti h\xc3\xa4r\xc3\xa4ll\xc3\xa4 ratsastaen Ongandjeraan kuningas Tsheyan luokse.\n_START_SECTION_\nEnsimm\xc3\xa4isen l\xc3\xa4hetysaseman perustaminen\n_START_PARAGRAPH_\nSuomalaiset halusivat perustaa Ongandjeraan l\xc3\xa4hetysaseman, mutta Carl Hugo Hahn Reinin l\xc3\xa4hetyksest\xc3\xa4 halusi asialle luvan Suomen L\xc3\xa4hetysseuran johtokunnalta. Asia lykk\xc3\xa4\xc3\xa4ntyi seuraavaan vuoteen, jolloin Rautanen toukokuussa p\xc3\xa4\xc3\xa4si Ongandjeraan, miss\xc3\xa4 kuningas otti h\xc3\xa4net yst\xc3\xa4v\xc3\xa4llisesti vastaan._NEWLINE_Rautanen antoi uudelle l\xc3\xa4hetysasemalle nimen Rehoboth. Samannimisen l\xc3\xa4hetysaseman oli Rautasen morsiamen Frieda Kleinschmidtin is\xc3\xa4 Heinrich Kleinschmidt perustanut Namamaalle. Hein\xc3\xa4kuun loppuun menness\xc3\xa4 Rautanen oli rakentanut l\xc3\xa4hetysasemarakennuksen valmiiksi, ja silloin Ambomaalle tuona vuotena saapunut Tobias Reijonen liittyi h\xc3\xa4nen seurakseen._NEWLINE_Jokap\xc3\xa4iv\xc3\xa4inen toimeentulo Ongandjera oli vaikeata, sill\xc3\xa4 eurooppalaisia ruokatarvikkeita heill\xc3\xa4 oli v\xc3\xa4h\xc3\xa4n, samoin vaihtotavaroita, joilla viljaa ostettiin paikallisilta._NEWLINE_Sadekausi 1871\xe2\x80\x9372 oli vaikea Rautaselle ja Reijoselle, sill\xc3\xa4 molemmat sairastuivat lavantautiin. Palveluspoika pakeni taikauskoisena paikalta, mutta lopulta er\xc3\xa4s toinen poika saatiin viem\xc3\xa4\xc3\xa4n kirjelappu Uukwambiin, mist\xc3\xa4 Pietari Kurvinen vaimoineen saapui auttamaan. He veiv\xc3\xa4t mukanaan Reijosen, joka oli vaikeammin sairaana, kun taas Rautanen j\xc3\xa4i Ongandjeraan potemaan tautiaan. Toivuttuaan jonkin verran Rautanen j\xc3\xa4tti aseman Reijoselle ja Karl August Weikkolinille ja matkusti Hereromaalle Otjimbingween, miss\xc3\xa4 meni naimisiin Frieda Kleinschmidtin kanssa ennen toipumisjaksoa Valaskalalahdessa._NEWLINE_Rautasen ollessa poissa Reijonen ja Weikkolin joutuivat ristiriitaan kuninkaan kanssa. Kuningas oli lainannut tikapuita, ja kun Reijonen vaati niit\xc3\xa4 takaisin, kuningas k\xc3\xa4ski suomalaisia poistumaan valtakunnastaan. Peltola sanoo ambolaisen k\xc3\xa4sityksen kuninkaanvallasta t\xc3\xb6rm\xc3\xa4nneen yhteen eurooppalaisen yksityisomaisuuden k\xc3\xa4sitteen kanssa, mutta my\xc3\xb6s diplomaattisten taitojen puutteella lienee ollut osuutta asiaan._NEWLINE_Rautanen kuuli asiasta jo Hereromaalla ja matkusti suoraan Ongandjeraan. Kirjelappu asemarakennuksen p\xc3\xb6yd\xc3\xa4ll\xc3\xa4 kertoi tilanteen. Rautasten mahdollisuudet tehd\xc3\xa4 ty\xc3\xb6t\xc3\xa4 olivat supistuneet siihen, mit\xc3\xa4 palvelijoiden piiriss\xc3\xa4 voitiin tehd\xc3\xa4. Lis\xc3\xa4ksi Ongandjerassa Frieda Rautanen sairastui malariaan, ja mies pelk\xc3\xa4si h\xc3\xa4nen jo kuolevan siihen. Frieda kuitenkin toipui, ja Rautaset matkustivat Ondongaan._NEWLINE_Kuningas Tsheya olisi halunnut Rautasen takaisin, viel\xc3\xa4p\xc3\xa4 jonkun suomalaisen veljen kanssa, mutta antoi toverille sellaiset ehdot, ett\xc3\xa4 t\xc3\xa4m\xc3\xa4 olisi k\xc3\xa4yt\xc3\xa4nn\xc3\xb6ss\xc3\xa4 joutunut kuninkaan palvelijaksi. Veljeinkokouksessa toukokuussa 1873 asiasta keskusteltiin, mutta tulos oli se, ett\xc3\xa4 Ongandjeran ty\xc3\xb6st\xc3\xa4 p\xc3\xa4\xc3\xa4tettiin luopua. Elokuussa Rautanen k\xc3\xa4vi hakemassa tavaransa sielt\xc3\xa4 pois.\n_START_SECTION_\nUuden yrityksen valmistelu 1890-luvulla\n_START_PARAGRAPH_\n1890-luvulla sek\xc3\xa4 Reinin l\xc3\xa4hetys ett\xc3\xa4 Katolinen kirkko halusivat aloittaa l\xc3\xa4hetysty\xc3\xb6n Ongandjerassa, mutta osin suomalaisten vastustuksen vuoksi n\xc3\xa4ist\xc3\xa4 hankkeista ei tullut mit\xc3\xa4\xc3\xa4n. Reinin l\xc3\xa4hetys kuitenkin halusi varmistaa, etteiv\xc3\xa4t katoliset tule Ongandjeraan, ja siksi pyysiv\xc3\xa4t suomalaisia aloittamaan siell\xc3\xa4 ty\xc3\xb6n uudelleen. Neuvottelujen j\xc3\xa4lkeen p\xc3\xa4\xc3\xa4tettiin, ett\xc3\xa4 Ongandjeraan tulisi suomalais-saksalainen l\xc3\xa4hetysasema, joka olisi avoin molempien l\xc3\xa4hetysten ty\xc3\xb6ntekij\xc3\xb6ille, mutta t\xc3\xa4h\xc3\xa4n ei Suomen L\xc3\xa4hetysseuran johtokunta suostunut, ja my\xc3\xb6s Uukwambin kuninkaan Negumbon harjoittamat ry\xc3\xb6st\xc3\xb6retket naapuriheimojen alueille olisivat tehneet ty\xc3\xb6n vaikeaksi. Hanke p\xc3\xa4\xc3\xa4si n\xc3\xa4in raukeamaan.\n_START_SECTION_\nSuomalaiset saavat kilpailijoita\n_START_PARAGRAPH_\nVuonna 1924 roomalaiskatoliset saivat luvan aloittaa ty\xc3\xb6n Ongandjerassa, mutta suomalaiset eiv\xc3\xa4t heit\xc3\xa4 pitk\xc3\xa4\xc3\xa4n aikaan edes tavanneet. Lounais-Afrikan administraattorinvirasto oli ilmoittanut, ett\xc3\xa4 vastaisuudessa suomalaiset saisivat tehd\xc3\xa4 ty\xc3\xb6t\xc3\xa4 vain Ondongassa, kun taas Oukwanyama tulisi anglikaanien ty\xc3\xb6alueeksi ja Uukwami ja Ongandjera tulisi katolisten ty\xc3\xb6maaksi. N\xc3\xa4ytt\xc3\xa4\xc3\xa4 kuitenkin silt\xc3\xa4, ett\xc3\xa4 suomalaiset saattoivat jatkaa ty\xc3\xb6t\xc3\xa4\xc3\xa4n kaikkein n\xc3\xa4iden heimojen alueella.\n_START_SECTION_\nMy\xc3\xb6hempi kehitys\n_START_PARAGRAPH_\n1960-luvulle tultaessa l\xc3\xa4hetysaseman nimeksi oli vakiintunut Okahao, ja siell\xc3\xa4 toimi suomalaisten johdolla Ambomaan oloissa merkitt\xc3\xa4v\xc3\xa4 opettajaseminaari.\n_START_SECTION_\nInfrastruktuuri\n_START_PARAGRAPH_\nOkahaossa on sorapintainen, it\xc3\xa4\xe2\x80\x93l\xc3\xa4nsisuuntainen, 1\xc2\xa0020 metri\xc3\xa4 pitk\xc3\xa4 kiitotie lentokoneille. Sen ICAO-koodi on FYOH. IATA-koodia sill\xc3\xa4 ei ole. Okahaossa on my\xc3\xb6s klinikka ja kaksi sairaalaa._NEWLINE_Okahaon on yhteiskoulu nimelt\xc3\xa4 Nangombe Combined School, alkeiskoulu (Okahao Primary School) sek\xc3\xa4 yksi yksityiskoulu. Kaupungissa on kaupunginkirjasto, poliisiasema ja vankila. Useammalla tunnustuskunnalla on edustuksensa Okahaossa. Touristit voivat y\xc3\xb6py\xc3\xa4 Ongozi Lodgessa._NEWLINE_Marraskuusta 2009 l\xc3\xa4htien Okahaon kaupunginjohtajana on toiminut David Uuzombala Isai.\n_START_SECTION_\nPoliittisia levottomuuksia\n_START_PARAGRAPH_\nEnnen Namibian vuoden 2009 vaaleja koululaiset ajoivat kaupungista pois Rally for Democracy and Progress \xe2\x80\x93puolueen kampanjahenkil\xc3\xb6t.'